khistorydata/jeongjo-sjw-relations huggingface dataset:
정조 5년
刑曹啓目粘。洪州等官殺獄罪人崔金伊等。回啓判付啓。竝只依回啓施行爲有矣。洪州牧殺獄罪人鄭福才段。被死人林貴哲之項骨。毋論自致拗折。或爲渠拗折。大都兩漢。俱在昏醉之中。元無戕害之心是隱。則律文所謂戲殺。實爲此獄準備兺除良。推官報辭中。無殺人之本心。又無殺人之明證。而必以償命爲主。殺之乃已。則烏在乎止殺之意也云云。意見的確。辭語周詳。深得審恤之體。卿等之見。亦無參差。豈非僉謀詢同者乎。特爲減死定配爲旀。公山縣殺獄罪人劉太先梁明輝等段。檢狀之三變。當屬罪疑之科。詞案之相左。亦由摸索之致。且考屍親之招。太先明輝兩漢之間。亦不能的指先犯。卽此一端。尤合惟輕。竝參酌定配爲旀。檢官推考事依施。忠州牧殺獄罪人李今金段。此獄事。正犯干犯。終涉不分明。令道臣。待用刑。各別究覈。更爲論理啓聞後。稟處爲旀。全義縣囚推罪人吳一運段。徐女之自縊。由一運之挽裳是隱。則須置一運於償命之科。可慰貞女之冤。而情雖絶悖。律無可施。準以强奸。則旣有未奸之證。擬之劫奪。則又無已奪之跡。前伯所引續典之文。果未襯貼是如乎。卿等更加仔細考閱。明日登對時。稟處爲良如敎。
정조 5년
應敎朴天行。校理鄭淵淳。副校理徐有成李宗燮。修撰權以綱。副修撰洪文泳等箚曰。伏以臣等。卽伏見夜下備忘記。有宋煥億絶島定配之命矣。惟彼煥億。身負惡逆之罪。尙逭惡逆之律。今此絶島之配。視之偃處畿坰。雖若差有間焉。而大扺罪人之竄配。必待獄事之收殺。隨罪輕重。酌量勘斷之爲。而至若德相煥億。問其罪犯。則剮戮之猶輕矣。論以獄體。則究竟之尙遠矣。德相之安置。已失之太緩。則煥億之遽命島配。又何爲其太緩也。此時之不可設鞫。臣等亦豈不知。而與其徑先竄配。有若循例酌處者然。曷若具格拿囚。以待用刑之允合於治逆之法也。姑施竄配。雖出於聖意之斟量。而到今事變層生之後。其所以嚴防守絶奸竇之道。宜無所不用其極。況彼窮寇死中求生之計。將無所不至。此臣等所以逐日陳箚。必欲具格拿囚而後已者也。伏乞聖明。穆然深思。特寢煥億島配之命。亟令王府。竝與德相。刻期拿致。以待日後之用刑。嚴覈得情。夬正王法焉。取進止。答曰。省箚具悉。已量處矣。
정조 5년
大司憲李𡊠。大司諫洪檢。掌令李運彬宋銓。持平嚴思憲。獻納朴聖泰。正言金光岳等箚曰。伏以臣等。昨承箚批之後。又伏見煥億島配之備忘與院啓靳允之批旨。首以此時設鞫之行不得爲敎。又以姑施島配。觀勢拿鞫爲答。臣等固知設鞫得情。行且有期。而臣等之所深憂者。事機也。所深惜者。獄體也。噫嘻。痛矣。德相煥億。躬自作賊。敢欲藉衆口而伸辨。捲畿湖而嘯聚。語其頭勢。吁亦可怕。前處分一則安置。一則島配。聖意雖或出於姑且竄謫。嗣後鞫問。而以今事機。觀今處分。不但太涉悠泛。抑恐畿湖黨逆之餘醜。擧懷僥倖。益無所畏忌也。目下設鞫之行。不得。誠如聖敎。而臣等所請。非是之謂也。拿之於藏刑之時。鞫之於用刑之後。固無不可。且況從古亂逆。情節旣露之後。亦豈有先配後拿之事耶。薄竄塞島。嚴囚王府。體段自別。輕重有異。而乃今獄體不成。國人駭惑。其將曰朝廷不爲朝廷。王法不爲王法。此豈非大可憂大可懼者哉。倘殿下。於淸涓之中。穆然深思。則庶可燭臣等之言。非出於可已而不已也。伏願毋俾姑息。斷以乾綱。亟寢煥億島配之命。卽令王府。竝與德相。而具格拿囚。以待用刑。嚴覈得情。快施當律焉。取進止。答曰。省箚具悉。已量處矣。
정조 5년
辛丑十月十三日辰時。上御誠正閣。右承旨與一二直提學入侍時。一直提學沈念祖。二直學鄭志儉。右承旨徐有防。假注書趙衍德。記事官金鳳顯。別兼春秋林錫喆。以次進伏訖。上曰。一直提學。以何事仕進乎。念祖曰。以講義事入來矣。上曰。內閣奉審。果以十五日擧行乎。念祖曰。望日則果是大奉審矣。上曰。圖書集成。予未得遍覽。果謂何等書耶。志儉曰。稀古之文。多載其中。而實非私家所可備儲之冊矣。上曰。閣吏俾令加出二人。則渠輩。似有分勞之效矣。念祖曰。果然矣。上曰。閣吏。必以今日擇差。而付料之窠。與前一直提學。相議爲之。可也。上曰。兵曹參知。有何事故。而今始肅謝乎。有防曰。果有實𧏮。未卽出肅。而今承下敎。不勝惶悚云矣。上曰。閔鍾顯之出宰外邑。極甚可惜矣。有防曰。果然矣。昨聞鍾顯之言。則以爲所修冊子。若費五六日。則可以畢役。而今差外任之後。有難持去。將欲移送於校正堂上。而此亦未敢云矣。上曰。交龜後上來畢修。亦甚無妨矣。上曰。宋煥億島配傳敎。夜下政院。而承旨仍爲覆逆。爾其聞知乎。有防曰。臣果聞之矣。上曰。宋煥億。旣有負犯。固當坐俟處分。而今此嘯聚院儒。如是跳踉者。可謂促其命矣。有防曰。煥億之尙此偃息近郊者。事不成說。而今此竄配之命。亦出於末勘矣。上曰。亂逆前古何限。而無如丁酉之賊矣。其所謀逆。外煽內應。首尾譸張。以至於興文事出矣。究其陰凶情節。有愈於擧兵犯闕之逆。豈不痛哉。有防曰。丁酉之逆。往牒所無。而思之及此。尙不勝心寒胆掉矣。上曰。兩直提學。早退休歇。可也。仍命書榻敎曰。王大妃殿進御一錢重人蔘粟米飮。自今日。一貼式煎入。命退。諸史以次退出。
정조 5년
辛丑十月十三日辰時。上御觀物軒。禮房承旨入侍時。右承旨徐有防。記事官趙興鎭。兼春秋金鳳顯。別兼春秋鄭東浚。以次進伏訖。上曰。今日兩司又爲箚子何也。箚子事體不輕。逐日爲之。已涉如何。而況旣有前啓。則詣臺爲之。可也。少待賓對而入侍爲之。可也。何必急急忙忙。以箚連呈。恐欠臺體矣。有防曰。聖敎至當矣。玉堂則固當陳箚。而至於兩司。旣有詣臺之路。則不以啓而以箚。極涉郞當矣。上曰。然矣。仍命書兩司玉堂箚批。上曰。領相之病。雖曰差勝。而若早爲來待於動駕時。則易致添損。故有所下敎矣。史官。果已詳細往諭乎。有防曰。已爲出去傳諭矣。上曰。今日日寒如此。守門軍士及宮墻頹圮處守直軍兵。必多號凍之患矣。寧不矝惻。仍命鳳顯。持標信出去。與宣傳官一人。分往闕門及宮墻把守處。勞問後。所着襦衣。以新綿爲之與否。摘奸以來。鳳顯承命出去。上曰。金鳳顯甚生疎矣。守廳注書。出去事。分付。上曰。諸道殺獄回啓。尙今留置者。蓋其傅生置死之際。恐有一毫未審之慮。看之又看。閱而又閱。而又於判付之時。一字半句。自以爲少不放過。故近來以此。頗用心慮。嶺南胡西回啓判付。先爲了當。而此亦許多日詳量。今日始命書之矣。嶺南判付。承旨見之乎。左承旨旣經守令。又按藩任。此等處。必諳練。故又使之一番考閱。如有別般所見。更爲奏達之意言及也。有防曰。左承旨。今方考閱。而臣亦在傍參看。姑未了畢。而孔今得金喆夢兩獄傅生。較量彼此。參互情法。竝置減死之律者。實仰聖意之攸在。孔今得所犯。論以獄體。實無可生之路。金喆夢所坐。揆以事理。宜有可貸之端。該曹或傅生或置律。而須涉斑駁者。果如聖敎矣。上曰。兩獄事判付。詳言而金哲夢則以醉漢而打醉漢。孔今得則以醒漢而打醉漢。故兩獄情犯。或輕或重。而該曹之以重以傅生。以輕而置律者。殆無意義。故予所以以此較彼。竝命酌處者此也。左承旨所見。亦如何云耶。有防曰。亦以爲聖敎。節節至當。別無異議。而其下獄案。姑未盡閱矣。上仍命書洪忠道殺獄回啓。上曰。他餘獄案。或依曹啓。或依道査。而至於吳一運。予意則不然。故方欲酌處。欲令該曹。明日稟處矣。仍命退。承史以次退出。
정조 5년
行都承旨嚴璹藥院進。行左承旨金尙集坐。右承旨徐有防坐。左副承旨李在學坐直。右副承旨徐鼎修坐直。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
大駕詣景慕宮。入齋室後。奎章閣政院玉堂藥房口傳問安。答曰。知道。
정조 5년
傳于徐鼎修曰。侍衛軍兵毛具。
정조 5년
傳于李在學曰。宣傳官試講。明日爲之。
정조 5년
李在學啓曰。宣傳官試講。明日爲之事。命下矣。處所何處爲之乎。敢稟。傳曰。春塘臺爲之。
정조 5년
傳于徐鼎修曰。完伯分等狀啓纔到。而所請極其精約。殊甚可嘉。今日旣行次對。回啓不可進。待後日次對。其令廟堂。草記覆奏。
정조 5년
吏批。有政。行判書李衍祥進。參判未差。參議未差。右副承旨徐鼎修進。以兪彦鎬爲禮曹判書。李命植爲刑曹判書。姜垣爲持平。尹冕東爲兵曹參知。禹禎圭爲禮曹佐郞。任長源爲監察。曺喜有玄在默爲典籍。沈念祖爲大司成。宋民載爲茂長縣監。池應龍爲左通禮。兼春秋單金鎔。水原府使閔鐘顯。承文提調十五單。李衍祥鄭尙淳趙瑍鄭好仁兪彦鎬李性源徐有隣鄭昌聖李在協徐有寧吳在純蔡弘履李命植洪檢金文淳。
정조 5년
兵批。判書李性源進。參判鄭昌聖病。參議申應顯入直進。參知未差。左副承旨李在學進。以李在協李廷壽爲同知。洪致範朴慶麟爲五衛將。金魯成爲宣傳官。韓慶會爲水原監牧官。副護軍崔嵒。副司直朴趾慶。
정조 5년
金尙集。以義禁府言啓曰。慶尙前監司李文源。拿囚之意。敢啓。傳曰。知道。
정조 5년
又以義禁府言啓曰。水原前府使趙鼎鎭。拿囚之意。敢啓。傳曰。知道。
정조 5년
又以義禁府言啓曰。迎日縣監辛普謙。拿囚之意。敢啓。傳曰。知道。
정조 5년
又以義禁府言啓曰。迎日前縣監趙慶輔。拿囚之意。敢啓。傳曰。知道。
정조 5년
李在學。以左右捕盜廳言啓曰。依下敎。銀器賊女德氷。外祖母阿只連。掌樂院黃鐘賊房佑星。內局銀器賊奴泰山。慶熙宮塗褙賊奴壬新光復干連罪人朴潤德大燮。同生弟鐵岳等。竝移送秋曹。光復干連罪人李天柱金光澤。奴申好等。自本廳。竝分揀放送之意。敢啓。傳曰。知道。
정조 5년
刑曹啓目粘。全羅道殺獄罪人等回啓判付啓。竝只依回啓施行爲有矣。南原府殺獄罪人孫白孫段。於仁老味。欲奸白孫之妻。旣入房中。至被白孫妻之自告。則勿論成未成。雖謂之登時捕捉。可也。白孫之一番猛打。其勢固然。雖使因此致死。何至於償命乃已乎。況旀不爲檢驗。終是未具格式。揆以獄體。宜施酌減之典。特貸一律定配爲旀。扶安縣殺獄罪人西山段。此獄肯綮。都在高丁泰騎馬之驚逸觸傷與否是如乎。卿曹覆啓。儘有意見。令道臣。更加詳覈。狀聞後稟處爲有矣。此等獄事。易致汎看。按査者。每以了當爲主。實爲痼弊。今番段。如前除良。十分審愼。無或一毫疎漏之意。竝以申飭道臣爲旀。順天府殺獄罪人金加八段。毆妻與妾。律有輕重。皇朝斷例。我朝受敎。實爲不易之關和。卿等之因以遵用。豈不誠的確乎。然閱獄案。加八之毆殺朴女。情理之凶慘獰慝。近來殺獄所罕聞者是置。頭腦之破碎。或諉乘憤猛擲。陰戶之鑷抉。尙忍甘心下手。此以付輕。何以慰死者之冤。戢遐土之俗。朝家之遲疑於三尺之際。不能遽然酌決者。意有在焉是如乎。更又思之。卿等之言。旣有所據。不可因令同推。令道伯。待用刑更加各別嚴刑。一依本律勘放爲有矣。此獄決非尋常毆殺之比。徒年之律。得不太輕。徒年良中。以勿限年改錄分付爲旀。光州牧殺獄罪人朴㖯介段。情法俱合可恕兺除良。交奸之跡。如彼其分明。爲㖯介者。尙有血氣。安得無下手之擧。然且處置不無條理。付之生議。不害爲審克之政。特爲定配爲良如敎。
정조 5년
辛丑十月十四日辰時。景慕宮展拜入侍時。行都承旨嚴璹。行左承旨金尙集。右承旨徐有防。左副承旨李在學。右副承旨徐鼎修。同副承旨鄭志儉。記事官趙興鎭。假注書趙衍德。編修官張顯慶。記事官金鳳顯。以次隨駕。上具翼善冠袞龍枹。乘輿出協陽門。由建陽門。入光政門。下敎曰。挾輦軍兵。由集禮門。來待明政門外事。分付。在學承命。分付。駕由明政門。出月覲門。入日瞻門。詣降輿所。通禮跪請降輿。上降輿。入齋室。諸臣口傳問安訖。上出齋室。就板位西向立。引儀。唱再拜禮。上行再拜禮訖。仍詣宮內奉審訖。還詣齋室。諸臣口傳問安。少頃。上出乘輿所。通禮跪請乘輿。上乘輿。出日瞻門。下敎曰。駕入協陽門後。軍兵及挾輦軍。卽爲解嚴事。分付。宣傳官。承命出標信。分付。駕至協陽門外。下敎曰。大臣及諸備堂。盡爲來待乎。知入。賤臣承命出。回奏曰。大臣俄已來待賓廳。備堂中。軍門大將。往待動駕所。姑未回還云矣。上曰。刑曹三堂。來參次對事。分付。賤臣。承命出傳。命書駕前下敎曰。禮房承旨。馳詣宗廟。奉審摘奸以來。有防。承命退出。上入內。諸臣口傳問安訖。以次退出。
정조 5년
行都承旨嚴璹藥院直。行左承旨金尙集坐。右承旨徐有防坐。左副承旨李在學坐直。右副承旨徐鼎修坐直。同副承旨鄭志儉坐。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
徐有防啓曰。明日視事。儒生殿講相値。頉稟。傳曰。知道。
정조 5년
傳于金尙集曰。禮房承旨。右副承旨入侍。
정조 5년
傳于徐有防曰。今番酌決殺獄諸囚。皆令關到日。令各該道臣。卽爲擧行。而關文到付酌決形止。竝令狀聞。其中全義吳一運。旣有加刑發配之敎。姑爲保放。待用刑。刑配事。一體分付。
정조 5년
徐有防。以奎章閣言啓曰。臣等進詣奎章閣。御眞展奉。奉審無頉之意。敢啓。傳曰。知道。
정조 5년
李在學。以備邊司言啓曰。全羅監司朴祐源分等狀啓。有草記覆奏之命矣。卽見其狀辭。則沃溝等十三邑。置之尤甚。興德等二十二邑。置之之次。茂朱等十八邑。置之稍實。仍以爲該曹所劃外。加給災一萬一千五百六十結。新還尤甚邑三分一。之次邑四分一。稍實邑豆太。限三分一。準折代捧。待明秋還作本色。拯劣米久遠條。勿論尤甚之次稍實邑。竝停退。尤甚邑。則庚子條。一體停退。推奴徵債。限明秋防塞。定配罪人。勿定配所於尤甚邑。京外各樣舊逋奴婢身貢。指徵無處者。限明秋停退事。令廟堂稟處爲請。分等依狀請施行。事目俵災。旣在被災之前。則今此加請之數。誠甚精約。依所請特許劃給。新還代捧拯米停退。推奴徵債之限明秋防塞。京外徒流之尤甚邑勿配。各樣舊逋停退等事。亦依請許施。何如。傳曰。允。
정조 5년
又以守禦廳言啓曰。本廳親牙兵左司把摠權璹。身病猝重。勢難察任。今姑改差。何如。傳曰。允。
정조 5년
又以刑曹言啓曰。罪人鐵岳朴潤德等。定配事。命下矣。依筵敎。罪人鐵岳。咸鏡道慶興府。罪人朴潤德。平安道朔州府。各定配所。卽爲押送之意。敢啓。傳曰。知道。
정조 5년
辛丑十月十五日辰時。上御春塘臺。內試藝入侍時。行左承旨金尙集。右承旨徐有防。左副承旨李在學。右副承旨徐鼎修。記事官趙興鎭。假注書趙衍德。編修官張顯慶。記事官金鳳顯。以次進伏訖。上曰。將臣入侍。賤臣承命出。與訓鍊大將具善復。摠戎使李柱國。御營大將李昌運。偕入進前。上曰。禁將今亦不來乎。善復曰。此月則有難入來矣。上曰。宣傳官試講姑停。先試技藝。可也。上曰。日前試藝。命設各所。故旣未親覽。且施賞之際。應入者見漏。濫入者居多。今番則俾令殿前分試。必當準考。敎鍊官中善爲觀勢者。加數擇入。善復。承命。分付。上謂善復曰。卿雖非試官。親檢試記。從實載錄。可也。仍命試藝。上曰。事變注書。往于領相家。審覈使狀啓。問議以來。則直爲入侍事。分付。賤臣。承命出傳。萬榮。還納狀啓後退出。上曰。善用矛釰。則或謂莫能敵云矣。尙集曰。兵家之法。出奇爲貴。田單絳繒衣之策。亦有是矣。上曰。雨勢如此。宣傳官試講。退行。可也。仍命書傳敎曰。宣傳官試講。以十八日退行。專經武臣殿講。以十九日退行。書訖。命退。諸臣以次退出。
정조 5년
辛丑十月十五日未時。上御誠正閣。禮房承旨入侍時。右承旨徐有防。右副承旨徐鼎修。記事官趙興鎭金鳳顯。別兼春秋徐龍輔。以次進伏訖。上曰。冬日之雨。若是支離。誠可怪矣。冬候乖常。日氣過暖。故閭里之間。多有疾病云。亦甚悶然矣。有防鼎修曰。當寒之節。暖候乖常。外氣所感。人多受傷。閭巷之間。無人不病云矣。命讀公事。有防鼎修分讀訖。命退。承史以次退出。
정조 5년
行都承旨嚴璹藥院進。行左承旨李柱國坐直。右承旨李在學坐。左副承旨李世奭未肅拜。右副承旨徐鼎修坐直。同副承旨鄭志儉坐。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
兵曹口傳政事。以許任爲宣傳官。
정조 5년
李在學啓曰。新徐授同副承旨鄭景淳。方在罷職中。何以爲之。敢稟。傳曰。敍用。
정조 5년
傳于李柱國曰。軍士房承旨入侍。
정조 5년
以同副承旨鄭景淳牌不進罷職傳旨。傳于李柱國曰。南行承旨在前行公之人。殆難勝數。無端違牌。有傷事體。只推。更爲牌招察任。
정조 5년
徐鼎修啓曰。新除授吏曹參議徐有防。卽爲牌招。同參政事。何如。傳曰。允。
정조 5년
以同副承旨鄭景淳再牌不進罷職傳旨。傳于李在學曰。聞有實𧏮。許遞。
정조 5년
有政。吏批。判書李衍祥進。參判未差。參議徐有防進。右副承旨徐鼎修進。以李世奭爲左副承旨。徐浩修爲判尹。洪秀輔爲戶曹參判。鄭尙淳爲知經筵。金和中爲奉常正。宋益中爲監察。安昌郁爲律學敎授。金弘道爲氷庫別提。學錄單車鳳運。
정조 5년
兵批。判書李性源病。參判鄭昌聖病。參議尹勉東病。參知申應顯進。行左承旨李柱國進。副司直姜世晃。
정조 5년
傳于李柱國曰。新徐授承旨。牌招察任。
정조 5년
備邊司薦望。摠戎使金孝大徐有寧李邦一。無落點。
정조 5년
兵曹。左邊捕盜大將李昌運。
정조 5년
李柱國啓曰。新除授左邊捕盜大將李昌運。卽爲牌招。命召及大將牌傳令牌傳授。何如。傳曰。允。
정조 5년
傳于李在學曰。傳旨遲滯中官。推考。
정조 5년
以承文院表文單子。傳于李在學曰。前此設有此等句作。不宜襲用致斃驛卒賞銀。況非頻有之事。代撰之際。何不審愼。其中榮極幽明之句。大是妄發。蟻蝨驛卒。何論榮與不榮。幽明二字。尤甚肉重。而萬里覊魂。百口餘喘。覃渥下卒等句語。礙眼處。不一而足。以此表文。傳示外國。豈非羞恥事乎。姑從薄警。當該知製敎。爲先推考。此表文抹下。該院之初不照察。又極未安。當該公事提調。亦爲推考。
정조 5년
李柱國。以義禁府言啓曰。因慶尙道錄啓罪人別單刑曹覆啓內。金海府僞造印信罪人裵龍敦推覈時。兩同推官。前後論報。至以蒙騃輕薄喜嘲好弄等語。費辭營護。隱然歸之於弄假成眞之科者。亦涉駭異。其罪狀。令該府處之事。依回啓施行。啓下矣。當該兩同推官熊川前縣監李汝翼。今方待命。卽爲拿囚。而金海前府使孫相龍。前以他罪。徒三年定配於平安道博川郡。依例發遣府書吏拿來。何如。傳曰。允。
정조 5년
李柱國。以左右捕盜廳言啓曰。罪人柳世輝。因傳敎。卽爲發捕矣。世輝居在廣州。而去九月晦間。行商次。轉往慶尙道地云。故別定校卒跟捕之意。敢啓。傳曰。知道。
정조 5년
禁府啓目。前慶尙監司李文源原情云云。傳旨問目內辭緣。泛稱遲晩。所當請刑是白乎矣。曾徑侍從勿爲請刑。旣有先朝受敎。上裁何如。判付啓。誠如其矣供辭。不欲更添不直之罪是隱則。奈之何首尾爲說。惟意漫漶乎是旀。卽此除良。其矣供辭。與其矣三裨之供。如出一口。若印一紙。此非不直之一端乎。朝家之所恃者。惟在分憂之臣是隱則。僨敗至此。又復迷不知動。以若辜負。有若發明。此等供辭。何費判批。元公事出給爲去乎。更良嚴問捧招以聞爲良如敎。
정조 5년
又照目。前迎日縣監徐完碩矣。渠以卑賤之類。濫叨宰牧之任。則其所奉公。固當十分畏愼是白去乙。莫重罪人之逃失。推諉赴任之前事。一任抛棄。終不跟捕。究厥情狀。萬萬痛惡。以此照律罪。杖六十收贖。奪告身。一等私罪。奉敎依允。
정조 5년
禁府啓目。迎日縣監辛普謙原情云云。傳旨內辭緣。泛稱遲晩。刑推得情何如。判付啓。値此冬節。滯囚可悶。今日內。以草記議處照律爲良如敎。
정조 5년
又啓目。迎日前縣監喪人趙慶輔原情云云。問目內辭緣。泛稱遲晩。所當請刑是白乎矣。喪人勿爲請刑。旣有先朝受敎。議處何如。判付啓。依辛普謙判付擧行爲良如敎。
정조 5년
又啓目。水原前府使趙鼎鎭原情云云。傳旨問目內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。上裁何如。判付啓。不知亦罪已及於處分傳敎兺除良。四月始發之事。十月登聞者。難免聾聵之責。則削職放送爲良如敎。
정조 5년
又啓目。執尊副司果李命勳矣。其果犯染。則不參誓戒。事體似然是白乎矣。今月初二日受置名帖。初言曉頭先送袖擧案。則其矣供辭中。往復該曹。還送名帖。該曹卽許減下云者。果非實狀是白如乎。見差享官。莫重肄儀。未及進參。已極可駭兺不喩。特敎置對。何等嚴重。而其所納供。若是爽實。揆以事體。誠極寒心。以此照律罪。從重論。杖一百收贖。告身盡行追奪。徒三年定配。私罪。奉敎依允。渠以經幄出入之人。叨此駿奔之任。竭蹶趨承。有倍庶僚是去乙。其矣身。若始旣圖避。末又欺瞞是如可。律名至於不以實之徒配。其爲有辱朝廷。莫甚於此。近來士夫名義。雖曰掃地。如此小事。尙此如許得其情而哀矜云云。政爲其矣身準備語是置。推以常情。必不如是。其巧設機關。無或中間事端之有所湊會而然是隱喩。特從含垢之義。定配乙良安徐。申暴前勿擬官職。無至重辱之境爲良如敎。
정조 5년
辛丑十月十六日辰時。上御涵仁亭。日次儒生殿講入侍時。行都承旨嚴璹。行左承旨金尙集。右承旨徐有防。左副承旨李在學。右副承旨徐鼎修。同副承旨鄭志儉。記事官趙興鎭。假注書趙衍德。編修官張顯慶。記事官金鳳顯。以次序立庭中。先行四拜禮訖。少退。仍以次進伏。試官行知中樞府事李徽之。行副司直徐浩修蔡弘履。大司成沈念祖。行副司直吳載紹。吏曹正郞金載瓚。副司果鄭東浚。率儒生入就位。引儀唱四拜禮。試官儒生行拜禮訖。以次陞殿。徽之進曰。日氣不調。聖體。若何。上曰。一樣矣。性源曰。彰義門部將。捉得越城人。故聞甚驚駭。敢此仰達矣。上曰。何許人云耶。性源曰。此是摠戎廳軍士云矣。命開講。賤臣呼儒生洪昇等名。以次進講。上曰。此後則講生擧案中。各懸京鄕以入。可也。至崔鳳五進講。上曰。年今幾何。鳳五曰。臣今十八歲矣。上曰。居在何處乎。鳳五曰。在定州地矣。上曰。爾是誰族乎。鳳五曰。司果崔鳳諧之六寸矣。上曰。明經雖云口讀。而亦有專一經之工。可謂有資益矣。浩修曰。果然矣。上曰。純通儒生。留待閤外事。分付。賤臣承命出傳。上曰。金廷龍近在何處乎。民始曰。今以戶曹正郞。入直於長生殿矣。上曰。此人年至六十九而登科矣。在學曰。十九日武臣殿講處所。以何處爲之乎。上曰。從當下敎矣。性源曰。昨日宣傳官試講命下。而宣傳官李仁秀。以其親病。不爲入來。情理雖云難捨。事體極涉寒心。汰去。何如。上曰。依爲之。出擧條命書榻敎曰。宣傳官有闕之代。口傳差出。講畢。引儀告禮畢。上曰。殿座已罷。勿以爲拘。判金吾卽赴該府。以爲開坐。可也。命退。諸臣以次退出。
정조 5년
辛丑十月十六日午時。上御貶愚榭。軍士房承旨入侍時。行左承旨李柱國。記事官趙興鎭。兼春秋金鳳顯。別兼春秋金載瓚。以次進伏訖。上命書傳敎曰。政官牌招開政。又命書傳敎曰。都承旨近在藥院。監饍之際。自多掣肘。兼帶司饔院副提調許遞。以承政院同副承旨鄭景淳牌不進罷職傳旨。命書傳敎曰。南行承旨。在前行公之人。殆難勝數。無端違牌。有傷事體。只推。更爲牌招。上曰。司饔副提調望筒。斯速書入之意。分付。賤臣承命出。還入進伏。上曰。今日聞兵判之言。則昌義門越城之人。卽摠戎廳軍士云。未知何許名色軍耶。柱國曰。本營牙兵矣。上曰。以何故越城云耶。柱國曰。渠家在城內。適出門外。因城門之閉。有越城之擧矣。仍命退。承史以次退出。
정조 5년
辛丑十月十六日午時。上御誠正閣。右承旨入侍時。右承旨徐有防。記事官趙興鎭金鳳顯。別兼春秋鄭東浚。以次進伏訖。上曰。今日儒生殿講。能誦者只有二人。推此以觀。則館學儒生之常時不能着意工夫。從可驗矣。有防曰。果然矣。上曰。定州崔鳳五。年纔十八。初登筵席。能善講誦。誠甚可嘉矣。上曰。右副承旨入侍。賤臣承命出。與徐鼎修進伏。上曰。左承旨。右承旨俱有實恙云。姑爲許遞。似好矣。仍命書傳敎曰。右承旨右承旨許遞。前望單子入之。鳳顯持承旨望入之。命書傳敎曰。近來承旨望。絶無武通。此非古例。無故而拔望。尤無意義。此後申飭。見今承旨有窠。行副司直李柱國。承旨除授。命書傳敎曰。續典以後守摠使。除非特敎。不得入直闕內。且有故御將前例。行左承旨李柱國兼帶摠戎使。今姑許遞。命書榻敎曰。左捕將李柱國許遞。命書傳敎曰。承旨房仍。左承旨爲軍士房。命書榻敎曰。新除授承旨。牌招察任。命書傳敎曰。政官牌招開政。命書傳敎曰。一爲一否。特因坐罷而然。前都正鄭景淳。承旨除授。命退。承史以次退出。
정조 5년
辛丑十月十六日申時。上御誠正閣。右副承旨入侍時。右副承旨鄭志儉。假注書趙衍德。編修官張顯慶。記事官金鳳顯。以次進伏訖。上曰。鄭景淳其將出仕乎。志儉曰。方有實病。勢難行公矣。上曰。左承旨。左副承旨入侍。賤臣承命出。與李柱國徐鼎修。偕入進伏。上謂柱國曰。卿今年。幾何。對曰。六十二歲矣。上曰。以武宰。除拜承宣。卽予登極後初事矣。命柱國先退。上曰。明日司饔院監膳。雖有他提調停當。必以副提調監饍事。分付。賤臣承命出傳。上曰。吏曹參議徐有防落點望單。以去九月二十九日所入單子。落點事頒布。賤臣承命出。分付。上曰。數日後。當召見童蒙敎官。預爲敎率童蒙。以待下敎事。分付。仍命退。承史以次退出。
정조 5년
行都承旨嚴璹藥院直。行左承旨李柱國坐。右承旨李在學坐。左副承旨李世奭坐直。右副承旨徐鼎修坐直。同副承旨鄭志儉病。注書趙興鎭病李祖承病。假注書趙衍德藥院直。事變假注書李萬榮仕。
정조 5년
以明日常參經筵。取稟。傳于李世奭曰。朝講兼行次對。
정조 5년
傳于李柱國曰。右承旨入侍。
정조 5년
傳于李世奭曰。承旨房仍。左副爲禮房。
정조 5년
以十九日專經武臣殿講處所。取稟。傳于李柱國曰。涵仁亭爲之。
정조 5년
傳于李柱國曰。宣傳官試講。以二十二日退行。
정조 5년
以來二十一日輪對。取稟。傳于李世奭曰。爲之。
정조 5년
傳于李世奭曰。箚批之下。旣在門限時。則拜箚玉堂。想不退去矣。不言之失。奚但入直爲然。然有輕重之別。行公玉堂。爲先從重推考。
정조 5년
以江原監司濫騎驛馬枉道人無乎事狀啓。傳于李世奭曰。枉道濫騎事。獨於本道。有狀聞之規。他道之不爲。必是謬例。相考委折草記事。分付備局。
정조 5년
徐鼎修啓曰。明日朝講次對。兩司當爲進參。除在外疏批未下外。呈告人員。竝待開門牌招。何如。傳曰。允。
정조 5년
以京畿監司擊錚罪人李光謙原情査實啓本。傳于李世奭曰。旣未前聞。且關後弊。該牧使。拿問勘處。校卒。不過聽長官之言。作此擧措者也。分揀放送事。回諭。
정조 5년
李在學。以禮曹言啓曰。來十一月初二日景慕宮冬享大祭親行時。省牲省器之節。依例以親臨磨鍊擧行乎。敢稟。傳曰。太廟旣未親享。十宮享事。有難躬將。以攝行磨鍊。享前一日。先行展謁。次行省牲省器。該房知悉。
정조 5년
李在學。以義禁府言啓曰。時囚罪人辛普謙原情公事判付內。今日內以草記議處照律。趙慶輔原情公事判付內。依辛普謙判付擧行事。命下矣。辛普謙段。結錢之修陳省上送。旣在赴任前。而記簿中。亦以上送之意懸錄云。雖不可歸之於晩時之科。尺文尙不受納。則監色輩中間幻弄之狀。實非難知之事。而不能覺察。其昏謬之罪。在所難免。罪取考律文。則大明律不應爲條有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條有曰。犯枉法受贓外。笞杖竝收贖云矣。辛普嫌笞四十收贖。附過還職。趙慶輔段。身爲配所官。莫重罪人。不爲防守。至有逃失之擧。揆以法例。極爲可駭。罪取考律文。則大明律徒流人逃條有曰。主守及押解人不覺失囚者一名。杖六十。大典推斷條有曰。犯私罪。杖六十。奪告身一等。犯枉法受贓外。笞杖竝收贖云矣。趙慶輔杖六十收贖。奪告身一等放送。何如。傳曰。如有功議。各減一等。
정조 5년
李世奭。以義禁府言啓曰。時囚罪人辛普謙。笞四十收贖。附過還職。趙慶輔杖六十收贖。奪告身一等事。照律草記。批旨內。如有功議。各減一等事。命下矣。趙慶輔十三代祖胖。開國功臣云。功減一等。笞五十收贖。解見任別敍放送。而辛普謙。無功議云矣。敢啓。傳曰。知道。
정조 5년
又以刑曹言啓曰。罪人阿只連。中道勿限年定配。壬新。邊遠定配事。旣承筵中下敎矣。罪人阿只連。黃海道長連縣勿限年定配。壬新。咸鏡道茂山府邊遠定配。竝卽押送之意。敢啓。傳曰。知道。
정조 5년
行左承旨李柱國。右承旨李在學。左副承旨李世奭。右副承旨徐鼎修等。伏以卽者靑臺之官。來報轟轟之異。臣等聚首愕眙。方切憂懼之忱。此際伏奉傳敎下者。十行絲綸。字字懇至。責躬之旨。求助之誠。有足以豫天心而弭災沴。臣於是雙擎三復。誠不勝欽仰感嘆之至。惟我殿下。臨御以來。憂勤爲治。一風一雨之或失其和。輒下修省之敎。匹夫匹婦之不得其所。卽施軫恤之典。凡於操心處事之間。必盡敬天保民之道。而奈之何實效不著。災異頻見。今年嶠南之水。殆是挽近所無。民生有溝壑之患。廈氈切宵旰之憂。而又玆雷異之作。乃在陽復之前。噫嘻。此曷故焉。目今國事之罔涯。民憂之孔艱。可以召災而致沴者。有難殫擧。而就其大者而言之。則聖敎中。朝乏同寅。民有呼庚者。實是今日第一弊也。大小委靡。而時務無擔着之人。中外含默。而公車乏謇諤之風。財用漸益匱竭。而節約無效。亂逆轉至滋蔓。而懲討不嚴。歉歲之蠲稅停糴。未見實惠。都民之詢瘼恤弊。殆歸空言。如此而尙何望於朝有同寅之休。民無呼庚之歎乎。臣等竊以爲。凡此數者。皆由於殿下之導之失其方。治之失其要耳。若其導之之方。治之之要。不必他求。惟在殿下方寸間轉移事矣。伏願殿下。益勵奮發之志。克盡修攘之道。雖於過災之後恒如遇災之時。以今日警惕之心。不弛造次之頃。則何患乎災沴之未弭也哉。臣等忝在近密。略貢愚忱。惟聖上。勿以其言之陳陋而有所忽焉。答曰。卿等身處喉舌之地。首陳肝膈之言。言足聽聞。予庸嘉乃。又若六條說弊。條條切至。惟其矯革改易之方。方欲反諸身省檢也。
정조 5년
禁府啓目。熊川前縣監李汝翼原情云云。問目內辭緣。泛稱遲晩。刑推得情。何如。判付啓。風寒如此。今日內。照律放送後草記爲良如敎。
정조 5년
備忘記。觀此狀本。李奎景指揮情節。幾皆輸款。當酌處。如未受刑。嚴刑遠配。已受刑。則勿刑決配。配所。以島中定送。李疇載。卽奎景之鷹犬。奎景酌處之後。不無輕重之別。嚴刑放送。辛宅箕。姑爲仍囚。以待金愛結末。至於金愛吞吐之狀。萬萬頑惡。更加嚴刑取服。前已受刑。則今番限十度停刑。取招馳聞事。卽爲下諭于審覈使。滯囚可悶。邑弊不些。星火擧行之意。一體回諭。此有旨。馳驛趁時下送。
정조 5년
備忘記。罪人宋美圭。煥程旣在。不必更問於渠。姑爲保放。以待結末。罪人金。別無更問之端。放送。罪人金垕。雖是疏廳所任。聖欽當嚴處。不當疊勘特從寬典。刑推放送事。下諭于審覈使處。
정조 5년
領議政徐命善箚曰。伏以比年游雷之異。殆無虛歲。而今於收藏之節。又有靑臺之報矣。夫天災之作。未必遽危人國。惟遇災而無恐懼之心。懼災而無修省之實。然後國以之危。誠使君臣上下。一遇天災。其知惕厲。不徒以言。而必體之於事。不徒以暫。而必要之於久。則殷道之振於桑穀。周室之興於雲漢。蓋不獨專美於古矣。我聖上臨御以後。凡有咎徵之來。克軫對越之方。責躬之敎。求助之音。屢形絲綸。若恫在己。庶幾應天動人。咸有成績。吉祥溱溱。不復以災沴爲患。而奈之何宵旰之憂。尙勤於上。風動之化。尙邈於下。朝廷之傾軋稍熄。而人心反歸狃安。南北之水旱交儆。而民情轉益遑汲。島孼敢肆跳踉。而隄防日壞。湖俗罔懲梗頑。而義理日晦。但見百弊之焚糅。未聞一事之規整。於是乎仁愛之譴告。又復如期而至。而靜言厥由。無非輔相之罪。臣聞政不能自擧。待人而後擧。君不能自治。待臣而後治。輔相者。所以輔一人而釐百工也。當今之時。雖使妙簡良弼。左右挾輔。朝無曠位。位不曠事。猶且轉移之難。乃以臣之病昏憒憒。專任此彌綸燮理之責。俾有以兼擧而不遺。周治而不愆。無怪乎德意之未布。聲敎之未達。而災沴之終不消弭者。固其所也。雖以近日事言之。特命朝講。深仰緝熙之聖學。而緣臣不行。竟致兩知事之替罷。進定次對。實出詢諮之聖意。而緣臣未參。至煩兩原任之代勞。相職之瘝闕。國體之苟艱。亦足爲召災之一端。及此悅豫之圖。惟有明罰勅法。降黜匪人。以恐懼之實心。行修省之實政。而不宜規規於應文之故事而已。臣豈敢漫爲例讓。重自陷戲豫之科哉。伏乞聖明。亟賜斥退。改卜賢德。仰答天怒。俯塞物情。公私不勝幸甚。臣文思鈍劣。治箚未就。而傳敎已下矣。明乏同寅。咎在揆地。民有呼庚。責歸廟堂。而一事二事。皆反聖躬。至減常供。庸寓貶損之義。廣求讜言。懋盡資益之方。恐懼修省之實。豈有大於此者。而獨於策免。尙有遺典。毋或以漢唐謬規。不欲循襲而然耶。臣則以爲。輔相得人則策免爲謬規。輔相匪人則策免爲實政。倘殿下念及於玆。想不待臣辭之畢。而有所處臣者矣。臣無任拱手顒竢之至。答曰。省箚具悉卿懇。冬雷之作。無歲無之。如使虛文。猶足以回天怒格天心。則予已嘗行之數矣。奈之何至今無其效。而洊致警告也。予方反躬訟愆。不遑寧居。不料卿又以策免之謬典。陳此引退之箚本。予恐此擧。或涉虛文。卿須勿復控讓。懋盡燮理之功也。箚中四件條論。無非時弊中最大而最著者。噫。今傾軋似熄。而俗成狃安。由予誠未孚也。旱澇交儆。而民將顚連。由予惠未究也。島孽之跳踉。湖人之梗頑。亦由予化未洽也。靜言厥咎。咎則在予。在卿何有。在卿何有。予聞王者。心有惟意有想。雖未形顔色。陰陽以之變度。予每三復斯言。作爲檢心之符契。倘予昭事一念。罔間於有災無災。今日之災。必不至已。然其圖勵消弭之方。深有望於揆地之夾輔。更冀卿之安心視事。弘濟時艱。仍傳曰。此批答。遣史官傳諭于領議政。
정조 5년
應敎朴天行。校理鄭淵淳。副校理徐有成李宗燮。修撰權以綱。副修撰洪文泳等箚曰。伏以。臣等謹稽易象。十月爲坤。坤者。六爻純陰之卦也。今日雷。又何爲而發於是月也。轟轟之聲。無歲無之。殆若如期而至。行時之令。雖盛夏。何以加此。臣等未知聖德有何虧損。朝政有何闕失。而上天之警告。若是諄複而丁寧也。天理玄遠。固難測度。而亂逆層生。王章有玩愒之歎。上下恬嬉。言路無開廣之效。以至於生民困悴而接濟無策。財用罄竭而節省無聞。下之所以陳白而擧行者。循例而止耳。上之所以酬接而發落者。應文而止耳。噫。亂逆之變。何代無之。而未有如丙丁以後諸賊之窮凶絶悖。是宜殄滅之不可緩。而大慝巨魁。尙此偃息。此固群下懲討不誠之罪。而亦豈非殿下慈諒之過。而剛斷之不足處耶。求言之敎。屢發絲綸。虛襟之盛。迥出尋常。伏念嗣服以來。絶無直言敢諫者。此實昭代之欠事。而雖或有一二言事者。畢竟下落。不過數字。體念之批。終未見採施之實。言路之不開。職由於此。而無乃翕受之量。有所未盡而然耶。顧今諸道風水之災。不但失稔而已。漂沒頹壓之患。前所未聞。廈氈之上。其所講求懷保之策。可謂靡不用極。而五日賓對。未聞實惠之下究。十行溫綍。多歸紙上之空言。如是而安得不干和而召災耶。雖以財用言之。近年以來。諸路之稅入。別無減縮之事。而太倉無紅腐之儲。度支有匱竭之歎。此其故何哉。魯論。以節用爲愛民之本。羲經。以制節爲阜財之要。以此觀之。今日之經費。或有所不節而然耶。凡此數者。實爲目前之急務。殿下未嘗不深思而熟講。博詢而廣議。其所矯救者。非不至矣。而迄無成效之著驗者。亦豈非一誠字工夫。猶有所未盡而然歟。傳曰。不誠無物。天下事。何嘗有不以誠而可以做得者乎。誠之所到。金石可透。神明可格。則臣等不敢知我殿下純亦之工。果能無少間斷。無少虧欠。有可以底豫天心。轉災爲祥耶。伏願益軫眞實無妄之念。俾作消弭之符焉。臣等治箚將上之際。卽伏見傳敎下者。責躬之敎。求助之意。藹然於一札之上。至有減膳之命。又責執藝之義。我聖上遇災警惕。丁寧懇惻之旨。臣等非不欽歎。而竊以爲。責躬不足以弭災。惟誠可以弭之。求助不足以消沴。惟誠可以消之。惟殿下。懋哉懋哉。取進止。答曰。省箚具悉。誠之一字。實爲百病之良劑。豈云陳談。自有妙理。方欲味看爾等之言也。
정조 5년
辛丑十月十七日辰時。上御誠正閣。晝講入侍時。同知事李命植。特進官李在協。參贊官李柱國。侍講官鄭淵淳。檢討官權以綱。右承旨李在學。假注書趙衍德。記事官金鳳顯。別兼春秋金載瓚。宗臣花陽君榷。武臣副護軍金麟瑞。以次進伏訖。上讀前受音訖。淵淳進講孟子。自孟子將朝王。止造於朝章訖。上讀新受音訖。淵淳曰。此段無別般文義。而齊王不以誠心好賢。故雖遇如孟子之亞聖。而終不能用。此爲後世監戒處矣。大抵不誠則無物。若無誠心。則非但不能用賢。凡百政令施爲。皆無收效。故大學。以誠意爲治平之本。人君爲治之要。不出於一誠字。方今聖學高明。誠正之工。已臻極處。有何更勉之辭。而以聖不自聖之義。誠字上益加體念。是臣區區之望也。上曰。好矣。下番亦陳文義。以綱曰。此章文義。上番旣已畢陳。臣別無可達之辭。而以孟仲子對齊王之語觀之。則時君不誠之害。至及於在下者。有足以推知矣。孟子之出弔東郭氏。蓋欲齊王之怳然覺悟有所警戒。此乃誠實底道理。亦聖賢時中之義。而孟仲子。以其淺見。不能度聖人之心。及其齊王之使人問疾。不以實對之。乃反權辭以對。以此見之。則時君之不誠導下。可以覰得矣。此等處。益宜存戒而體念也。上曰。好矣。經筵特進官。各陳文義。命植曰。齊王之召見孟子。初失待賢之道。而凡諸接遇。全無誠實之意。故孟子所以托疾不朝。出弔東郭氏者。以答其不誠之意也。觀於此章。可知其孟子之本意。而蓋誠之一字。卽政令施措間第一義也。若夫在上者。以權使下。在下者。以權事上。故三代之後。尙無善治之名。伏願聖上。措政以誠。使下以誠。必致三代之治焉。在協曰。玉堂經筵。俱陳奧旨。臣無所達矣。上曰。參贊亦陳文義。柱國曰。臣亦無所陳矣。上曰。此章別無可問深義。而朱子所謂。孟子之將朝王。以本將朝王爲釋者。其旨何也。淵淳曰。大文。以將朝王爲辭。故如是註釋矣。上曰。使數人要於路云者。果是分送諸路。以爲必見之意耶。淵淳曰。似然矣。上曰。孟子旣不造朝。則固當還家。而往于景丑氏家者。抑何也。淵淳曰。孟子之不造朝。初非本意。而以其無誠實底意也。而往于景丑氏者。欲使齊王。自知其不誠之過矣。命植曰。以朝將視朝之義觀之。似是造朝之行。而往于景丑氏家者。以明其不誠之意也。上曰。孟仲子稱以孟子之從群弟者。見於何書乎。命植曰。曾見先儒文集。列成孟氏譜。而以爲孟子之子矣。上謂在協曰。見卿。久矣。君號。何以仁陵爲號耶。在協曰。取其所無。故名以陵字矣。上謂命植曰。久不用刑。本曹當有滯囚之患矣。命植曰。然矣。上曰。司寇之職。爲任不輕。較諸吏兵判。反有重焉。且都民休戚。專係於是。卿其惕念爲治也。命植曰。自捕廳移來罪人。令本曹。有考律勘處之命。而其中銀器賊泰山阿只年。黃鍾賊房佑星。所坐不輕。考其本律。難免島配之典矣。上曰。阿只年。卽是干連之人。房佑星。亦是妄作之事。島配則太過。施以中道付處。宜矣。命植曰。慶熙宮塗褙紙賊壬新所犯。比此三賊。尤有重焉。此則決難免島配之律矣。上曰。考其律則雖是死罪。而姑施邊遠之典。爲可矣。卿今新差判堂。本曹文案。猝難詳閱。卿其從近遍覽。以得審愼。可也。命講筵先退。柱國曰。明日宣傳官試講處所。當如下敎。而十九日武臣殿講處所。姑待下敎擧行乎。上曰。唯。仍命退。承史退出。
정조 5년
辛丑十月十七日辰時。上御誠正閣。右副承旨入侍時。右副承旨徐鼎修。假注書趙衍德。記事官金鳳顯。別兼春秋金載瓚。以次進伏訖。上曰。天以雷乎。鼎修曰。雷聲微發矣。命書傳敎曰。轟轟之聲。又發於收藏之節。此殆予寡人。有甚失德。有甚疵政而然。不然。仁天之警告。何如是其丁寧也。目今朝乏同寅之休。民有呼庚之怨。一日二日。委薾日甚。視今日之國事者。當謂何等時也。一則予寡人否德也。二則予寡人否德也。否德之故。致此災沴。如論修省之要。無出貶躬二字。自今日減膳五日。遇災求言。果然有應文之嘆。而竝與應文之擧。閣而不行。將至無言而後已。大抵含默之成俗。予則以爲召烖之一大端云爾。自政院。將此意宣告三司之臣。各陳補闕之言。莫負求助之意。又命書傳敎曰。有言責者之無言。尙嫌其繩愆糾謬之際。未獲其宜。至若京外庶官之各有職事者。毋論小事大事。絶無執藝之言。此其故。又何爲而然哉。將予此敎。令內閣撰進諭書。仍又布告中外。凡係國事民事之可裨治化者。各貢一得之見。毋至無實之地。書訖。上謂載瓚曰。諭書之自內閣撰出。卽是初擧之事。善爲撰進之意。言于直提學。使之明早來待。可也。命退。諸臣以次退出。
정조 5년
辛丑十月十七日未時。上御誠正閣。右副承旨與直閣入侍時。直閣金載瓚。右副承旨徐鼎修。假注書趙衍德。編修官張顯慶。記事官金鳳顯。以次進伏訖。上曰。今日又大風矣。鼎修曰。然矣。上謂載瓚曰。註證論語。當出送內閣。懸吐以入。可也。命載瓚先退。上曰。領府事。近復何如。鼎修曰。臣姑未知矣。上曰。在前李惟秀。爲當品都承旨。而鄭與曾。以嘉善行左承旨。則今此左承旨。似無拘礙之端矣。鼎修曰。臣聞都承旨言。則果有此例云矣。命書傳敎曰。向因漕船事。官吏誅求之弊。必須痛禁。然後臭載可息。江民可蘇。特令廟堂。措辭發關。關辭中所載筵敎。不啻屢千百言。而觀此到付狀聞。但曰知委。初無一言矯弊之意。若此則朝令。不可行於湖南一道乎。朝家將失信於江民。寧有是也。圖設漕倉之七邑守令。且觀明年勤慢。欲行大懲創之政。竝與此外十三邑守令之法外誅求者。以大則計贓置辟。其次訊配。又其次亦不下決杖。或罷削之意。才有先甲之令。而雖以監司言之。始有率爾之失。末有泛忽之咎。以此以彼。不可無警。全羅監司朴祐源。從重推考。此狀啓還下送。更與七邑及十三邑守令。爛熳商議。痛革貪鄙之弊。仍以利運事宜。具由登聞事。自備局。另加嚴飭該道。書訖。命退。承史以次退出。
정조 5년
行都承旨嚴璹藥院直。行左承旨李柱國坐直。右承旨李在學坐。左副承旨李世奭坐。右副承旨徐鼎修坐直。同副承旨鄭志儉內閣進。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
李世奭啓曰。明日視事。專經武臣。殿講相値。頉稟。答曰。知道。
정조 5년
傳于嚴璹曰。都承旨入侍。
정조 5년
傳于李柱國曰。大臣備局堂上引見。
정조 5년
傳于李在學曰。推考房承旨工房承旨入侍。
정조 5년
李在學啓曰。朝講時刻已過。依例頉稟之意。敢啓。傳曰。知道。
정조 5년
以玉堂牌招啓辭。傳于李世奭曰。竝牌招。
정조 5년
李世奭啓曰。修撰李鼎揆。副修撰李頤祥在外。校理鄭淵淳。副校理徐有成李宗燮。修撰權以綱。牌不進罷職傳旨。今方捧入矣。玉堂上下番俱空。事甚未安。有闕之代。政官牌招。開政差出。待下批牌招。以爲推移入直之地。何如。傳曰。前望單子入之。
정조 5년
玉堂前望單子入之。副提學吳載純。副修撰尹長烈。校理金履正落點。
정조 5년
李世奭啓曰。新除授弘文館校理金履正。時在京畿高陽地。經筵入番事緊。斯速乘馹上來事。下諭。何如。傳曰。允。
정조 5년
又啓曰。新除授副提學吳載純。以前經成川府使。方在解由未出中。何以爲之。敢啓。傳曰。望筒勿施。以副修撰尹長烈牌不進罷職傳旨。傳于李柱國曰。只推。
정조 5년
以掌令李運彬宋銓。持平嚴思憲。獻納朴聖泰。正言金光岳牌不進罷職傳旨。傳于李在學曰。只推。
정조 5년
傳于李世奭曰。坐直承旨入侍。
정조 5년
吏曹口傳政事。以鄭尙淳爲平市提調。
정조 5년
以慶尙監司狀啓。傳于鄭志儉曰。今日內回啓。
정조 5년
李柱國。以備邊司言啓曰。江原監司金憙濫騎驛馬枉道人無乎事狀啓。有相考委折草記之命矣。本司曾無濫騎狀啓啓下之規。故問于兵曹。則以爲勿論本道他道。俱無濫騎無乎事狀聞之規云。前例有無。問于該道後。更爲草記。何如。傳曰。允。
정조 5년
李世奭。以司饔院官員。以監膳提調意啓曰。本院所捧日下生鮮。依畿營例。姑令參半代捧事。命下矣。依前例。以活鷄。今日爲始。參半代封之意。敢啓。傳曰。知道。
정조 5년
又以兵曹言啓曰。明日親臨專經武臣殿講時。別雲劍金尙集。時無職名。口傳付軍職。何如。傳曰。允。
정조 5년
李在學。以義禁府言啓曰。時囚罪人李汝翼原情公事判付內。風寒如此。今日內。照律放送後草記事。命下矣。李汝翼段。刑曹啓目內。金海府僞造印信罪人裵龍敦推覈時。兩推官前後論報。至以蒙騃輕薄喜嘲好弄語。費辭營護。隱然歸之於弄假成眞之科者。亦涉駭異。此而置之。有關後弊。其罪狀。令該府處之罪。取考律文。則大明律不應爲條有曰。凡不應得爲而爲之事。理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。李汝翼杖八十收贖。奪告身三等。放送之意。敢啓。傳曰。知道。如有功議。減一等。
정조 5년
又以義禁府言啓曰。李汝翼杖八十收贖奪告身三等。照律草記批旨內。如有功議。減一等事。命下矣。李汝翼無功議之意。敢啓。傳曰。知道。
정조 5년
又以義禁府言啓曰。江原監司金憙狀啓。據刑曹粘目內。平昌前郡守洪樂舜。移本府處之事。允下矣。洪樂舜時在任所云。依例發遣府羅將拿來。何如。傳曰。允。
정조 5년
又以義禁府言啓曰。楊州前牧使金頤柱。拿囚之意。敢啓。傳曰。知道。
정조 5년
又以左右捕盜廳言啓曰。依下敎。罪人柳世輝。發捕而捉來嚴囚之意。敢啓。傳曰。捧供以聞。
정조 5년
吏曹啓目。出身金昌幼。以養外祖同名。依法典改名。何如。啓。答曰。改名之弊。曾已申飭如是乎。其矣名字。果如其矣養外祖名字是遣。卿曹段置。詳考帳籍後啓聞是隱喩。粘尾覆奏爲良如敎。
정조 5년
禁府啓目。前慶尙監司李文源原情云云。特敎口招之下。傳旨問目內辭緣。終不直陳。泛稱遲晩。所當請刑是白乎矣。曾經侍從勿爲請刑。旣有先朝受敎。上裁。何如。判付啓。畀以方面之任者。意謂質愨。優於奉公守法乙仍于。當初擧似之時。亦不以爲難是如乎。不料案節之後。僨誤至此。此而歇勘。何以戢他。然見欺幕屬。或與躬犯不法有間。朝筵大臣所奏。亦甚的當。到今別無更問於渠者。特從末勘。爲先削職。放送爲良如敎。
정조 5년
持平姜垣疏曰。伏以臣。學識空疎。才又譾劣。晩竊科第。幸忝朝籍。跡本疎賤。朝絶攀援。只緣生逢聖明。偏荷洪造。猥玷臺選。自顧慙恧。乃於闔門感泣之中。忽伏承柏府新擢之命。除墨遽降。臣於是惶懍震越。罔知攸措。閒司漫職。筋力。奔走之勞。實不敢辭。烏臺豸冠。言論風裁之任。本非自期。惟我聖上。愼惜名器。稱量錙銖。爲官擇人。未嘗或差。而忽於無似之品。有此出常之恩。日月之明。畢照纖毫。而或有遺燭而然耶。雨露之澤。均霑品彙。而有何偏被之若是也。自顧所蘊。百不猶人。而今於釋褐之初。特荷翦拂之私。自以草野疎逖之賤。其何以得此於聖明之君也。感涕交橫。圖報無地。雖赴湯蹈火。實所甘心。而顧臣所叨之職名。卽是淸朝之華顯。受人主耳目之寄。任一世風憲之責。苟非讜直方正之士。見識通透。鑑別事理之是非。言議正大。振肅國家之綱紀者。則其不可濫受而冒居也。明矣。自念臣識蔑方謏。冗官散秩。猶懼不堪。言責重任。尤何可擬議也哉。今或視若固有。遽然冒膺。則其於玷名器而辱聖簡。何哉。伏乞聖明。亟削臣所帶之職。以重公器。以安私分焉。臣於乞免之章。不暇贅及他說。而憂憤所激。義重沐浴。不能自已。而敢此附陳。惟聖明垂察焉。嗚呼。在易之大象曰。遏惡揚善。順天休命。朱子釋之曰。火在天上。所照者廣。所有旣大。無以治之。則釁孽。萌於其間矣。蓋君子。享大有之盛。只在於遏惡揚善而已。惡懲善勸。乃所以順天命而安群生也。是以先儒曰。舜之誅四凶。乃所以順天命也。自有生民以來。君臣之分。至嚴且肅。天經地緯。亘萬古而長存。從古人臣之。或有犯分凌節之事。則必也明目張膽。沫血請討。不使晷刻容貸於覆載之間也。噫。天下之惡。莫大於亂逆。有國之議。莫重於懲討。則鋤治亂逆。嚴明懲討之典。固不容少緩也。夫何近年以來。亂逆接蹤。而懲討之道。若是其稽忽也。麟謙之罪。大關宗社。而爲其窩窟。醞釀成禍者。卽鄭妻也。量翼之黨。潛懷凶圖。而爲其根柢。煽動變亂者。卽龜柱也。罄竹而書。罪無窮。決海而流。惡難盡者。正謂此也。治逆之法。先破窩窟。當絶根本。而尙此假貸。得保首領。偃息於覆載之間。竄置於島嶼之中。王章未伸。迄無勘斷之期。疏啓相仍。便作謄傳之紙。一日二日。恬憘度了。亂賊無所懲畏。接跡而起矣。由是義理晦塞。人心陷溺。又至國榮滔天之逆節。如彼極矣。憑藉寵靈。竊弄威福。千罪萬惡。叢于一身。而最是彰著者。則包藏異圖。沮遏大計是也。窮天之極罪。爲渠之斷案。則三尺至嚴。萬戮猶輕。肆市之律未加。陰誅之怒先及。終至於偃斃牖下。則此乃失刑之大者耳。擧世含生之類。孰不欲食肉而寢皮也哉。其叔樂純。受國厚恩。不思報效。敢藉其姪之勢焰。恣行一己之胸臆。必欲漫漶義理者。究厥心跡。畢露無餘。又是國榮應坐之人。則豈可使尙今偃處於郊坰之間乎。至若德相。則外假儒名。內附逆豎。受嗾投疏。四字凶言。眞贓難掩。其窮凶絶悖之狀。直與國賊。逆肚相連。一串貫來者也。尙未嚴鞫得情。夬正王法。則一國臣民。孰不扼腕而痛心哉。其姪煥億。本以無識妖邪之性。慫慂其叔。任自紹介。作爲媒榮之階。釀成同謀之凶。此所謂家之賊子。國之亂臣也。天討尙稽。當律不加。隄防不嚴。亂逆層生。駸駸至於義理將晦。法紀漸弛之境矣。以今畿湖事言之。根本未治。以致枝葉之滋蔓。窩窟未破。以至黨與之緃恣。敢欲藉衆口而伸辨。又乃爲四字之註釋。奸謀祕計。無所不至。捲畿湖而嘯聚。結死黨而排布。語其頭勢。吁亦可怕。前後處分。不過安置島配而止。聖意雖或出於姑且竄謫。從後鞫問。而以今事機。觀今處分。則不但太涉悠泛。抑恐畿湖黨逆之餘醜。擧懷僥倖。益無所畏忌也。目下設鞫。非所可論。而拿致王獄。以待用刑之時。固無不可。且況從古亂逆情節已露之後。亦豈有姑施薄竄者耶。大抵。罪人之竄配。必待獄事之收殺。隨其輕重。酌量勘斷。而至若此兩賊。問其負犯。則剮戮猶輕矣。論以獄體。則究竟尙遠矣。一則安置。已失太寬。一則島配。又何爲其太緩耶。獄體不成。國人駭惑。若使德相煥億。早伏王法。萬目咸覩。八方知畏。則寧有凶焰不息。煽動此輩。以至亂逆之接跡乎。今此兩逆及畿湖諸賊。亟令王府。牢囚嚴覈。鉤得其情狀。而明正典刑者。實爲治逆之大經大法也。到今事變旣出之後。其所以嚴隄防治奸竇之道。宜無所不用其極。況彼窮寇。死中求生之計。將無所不至者。觀於畿湖之事。從可知矣。世變至此。是豈非大可懼大可憂者哉。惟此合辭中諸賊。實爲國人皆曰可敎者也。伏願殿下。穆然深思。廓揮乾斷。亟允三司之請。各施當律。以明大易遏惡之義。永淸亂本。以杜妖孽潛萌之患。千萬幸甚。臣無任屛營祈懇之至。答曰。省疏具悉。所陳已悉諭。爾其勿辭察職。
정조 5년
司諫李謙彬疏曰。伏以臣。於日昨。伏奉薇垣除旨。含恩感激。宜卽竭蹶謝命。而第臣老母。當此寒節。宿病添劇。一日之內昏窒者。不啻數次。臣方左右扶將。萬無離捨供職之望。伏乞聖慈。俯垂諒察。亟命鐫改臣職。俾便救護焉。臣於請急之章。不宜贅他。而事在目下。不勝駭憤。敢此附陳焉。今玆湖獄。已是往牒所未有之事。而不料邦畿咫尺之地。更有此莫大之變怪。噫嘻痛矣。此是逆魁所居之鄕。而煽動遐邇。嘯聚凶醜。必欲角勝者。究厥排布。萬萬陰慘。凡係治逆之道。不卽拔本而塞源。則滋蔓之患。勢所必至。德相煥億之所負犯。卽亂之本也。禍之源也。而天網大寬。元惡自在。乃於湖獄未究竟之前。繼出此變怪者。豈無所以而然哉。卽伏見夜下傳敎。有煥億島配之命。臣於是尤不勝愕貽訝惑之至。噫。煥億之四字註釋。尤極叵測。不可不嚴覈施律。臣謂三水府安置罪人德相。楸子島定配罪人煥億。亟令王府。具格拿來。以待用刑。設鞫得情。快正王法。斷不可已也。至於畿孽。事發數日。迄無處分。諸臣聯箚。只有量處之敎。致使中外疑惑。凶徒莫戢。是豈非失刑之大者乎。臣謂亦令王府。窮覈嚴治。俾折奸萌。以正人心。宜矣。臣無任屛營祈懇之至。答曰。省疏具悉。所陳當量處。爾其勿辭。救護母病。
정조 5년
副修撰李頤祥疏曰。伏以臣。積違天陛之餘。見差冬享祭官。半夜誓戒。仰承玉音之琅琅。親臨省牲。昵近耿光之煌煌。恩榮所被。粗慰結戀之私。只緣病勢添劇。卽尋鄕路。狗馬賤誠。步步回首。曾未踰日。忽伏承玉署除命。臣誠驚惶感激。不省攸措也。噫。臣以其地則單孑無依也。以其人則鹵莽無用也。百爾自量。一無可取。而向來聖恩。拂拭於屢年廢枳之餘。近日寵除。聯翩於荒郊病伏之中。顧何以獲此曠絶之渥於聖明之世哉。噫。臣非木石。豈不欲竭蹶趨承。小答聖恩之萬一。而從前情勢。旣入聖鑑之俯燭。見今病形。無望寒程之自力。玆敢擔曳離次。冒瀆危懇。伏願聖慈。特軫終始之恩。亟許刊削。仍治逋慢之罪。以肅朝綱。不勝萬幸。臣治疏將上。憂憤積中。敢此附陳焉。嗚呼。今日何等時也。國賊未討。王綱不振。凶徒日無顧忌。人心日益陷溺。甚至咫尺畿湖。變怪層生。方來之憂。不知稅駕。噫嘻痛矣。凶如德相煥億。逆如德相煥億。而殿下。久靳拿鞫之請。尙容覆載之間。邦家失刑。不可使聞。苟使渠輩。小有一毫臣節。固當泣血噬臍。泥首俟命。而乃反醞釀排布。煽動譸張。必欲誑惑遠近。角勝朝廷。噫。自有亂逆以來。所未有之凶計也。當初負犯。窮天極地。今此情節。明白綻露。而殿下尙欲一向假貸。德相安置。已惑群聽。煥億島配。大乖王章。將何以懲亂逆而振頹綱耶。嗚呼。窩窟未破。則支流之漸長。其勢然也。向使德相煥億。明正其罪。早伏常刑。雖有失志之徒。不逞之輩。必不敢恣意跳踉。若是極矣。此豈非聖上惕然猛省。懲前毖後之一大機會也哉。殿下且於兩兇。前後處分。未嘗不追念先正。顯示顧惜。臣非不知聖意之出尋常萬萬。而此則大有不然者。噫。先正之所秉執。卽春秋討亂逆之義也。惟彼兩兇。背馳先王。附麗劇賊。辜恩君父。謀禍宗國。千罪萬惡。轉輾至此。輿情之憤惋痛兇。百倍於他賊。爭欲食其肉而寢其皮。如使先正在世。誓不與此賊俱生。而其所腐心痛骨。沫血請討。必先於人也。明矣。殿下之亟正兩兇之罪者。尤豈不有光於先正乎。伏乞殿下。更加周思。廓揮乾斷。特允三司之請。俾洩一國之憤。決不可頃刻少緩矣。臣無任激切祈懇之至。答曰。省疏具悉。所陳已悉諭矣。
정조 5년
正言鄭在信疏曰。伏以臣。庸愚賤品。生長草莽。猥竊科第。恒切慙懼。閒仕漫職。尙不合於微喘。華銜淸秩。尤豈襯於鹵姿。月前柏府除命。遽降於蓬蓽之下。臣誠惝怳。竊欲循墻而走不得也。身在下土。未及承命。旋蒙恩遞。私心兢蹙。不可以鐫免而已。不意今者千萬夢外。又以臣。爲司諫院正言。因令臣乘馹上來。臣拜命驚惑。同知攸措。仍念臺閣之職。責任至重。苟非風采足以繩糾。言議足以激揚。不可以人人而苟充也。明矣。豈如臣疲劣巽軟者。所可堪勝哉。且念臣孤露餘喘。終鮮兄弟。只有偏母。年迫八耋。素患虛勞之症。轉輾沈痼。便成膏盲。長在床笫。臣之一身。左右扶護。恒不離側。見今暑濕餘祟。舊症新𧏮。時添日劇。昡氣闖發。喘息綿紱。區區情私。不忍暫離。以是之故。嚴召之下。末由趨承。玆敢具由陳懇。付諸縣道。伏願聖慈亟遞臣職。以安私分。仍治臣罪。以肅朝綱焉。臣於乞免之章。不敢贅附他說。而至於事關宗社。義重沐浴。則安得不略陳之乎。嗚呼。亂逆。何代無之。而未有若近日諸賊之凶且憯也。麟謙之巨奸大慝。禍極國家。而鄭妻乃其窩窟也。亮翼之窮凶至妖。實罕載籍。而龜柱乃是根柢也。安置畿甸。尙逭三尺薄竄海島。猶貸一律。合辭爭執。六年于玆。而兪音終靳。乃使梟獍之徒。得保首領。世豈有如許國法乎。此臣所以猶有憾於天地之大矣。嗚呼。舊孽未鋤。新逆層生。至國榮而極矣。國榮之千罪萬惡。無不具備。罄竹而難記。決海而難洗。若其咆喝一世。恣行威福。猶屬渠薄物細故。至以叵測之心腸。誘引儒名之德相。製給凶疏。敢以四字句語。肆然說去。以爲鉗制衆口。脅持上下。必欲沮遏宗社之大計。吁亦痛矣。我殿下。何所負於渠。而渠乃爲萬古所無之事乎。究厥腸肚。有浮於莽操懿溫。一國臣民。孰不欲食肉寢皮。而三司之請。終不得準。於焉徑斃牖下。古今天地。寧有是耶。雖未得正法於生前。終不可逭誅於死後。伏願殿下。亟揮乾斷。以洩神人之憤焉。乃叔樂純。賦性陰譎。行已詭詐。至於三大罪案。流布中外。昭然已著。而今者國榮旣斃之後。不施應坐之律。乃使偃臥田廬。無𧏮戴頭。則王章何時可伸。義理何日可明乎。惟彼德相之罪。可勝誅哉。假托山林。盜竊聲名。我殿下卽祚之初。首被恩召。擢置銓衡之任。畀以世道之責。在渠道理。誠宜感激圖報之不暇。而不此之爲。乃反趨附國榮。結爲忘年之交。出處行止。無不講議於國榮。語默動靜。無不稟質於國榮。至以國榮叵測凶謀。必欲擔當贊成。乃以四字之說。登諸章奏之間。以爲嘗試威脅之計。噫嘻痛矣。渠以白首垂死之年。不體我聖上倚毗之意。只知有國榮。甘心同歸。此臣所以切痛於德相者。反有甚於諸逆也。其姪煥億。素性妖誕。重以鄙悖。欺誘德相。紹介國榮。往來中間。參涉巨細。甚至國榮之製疏。袖致於德相。使之挺身投呈。則論以罪惡。萬戮猶輕。群下之請討。實出同聲之憤。而一向靳允。臣竊慨然也。嗚呼。懲討不嚴。亂逆跳踉。惟彼大燮。卽範逆之至親。興賊之主人。陰謀䛑計。無不爛熳綢繆。則揆以國法。宜施肆市之典。而當初安置之命。未免失刑之歸矣。渠於諸賊叢中。自同平人。締結行商。嘯聚徒黨。出沒島中。行止閃忽。肆然闕點。如或有一分畏忌之心。渠安敢若是乎。且永綬。身爲一島之長。不惟不爲禁戢。乃反以一逆婢。謂之骨肉。顧恤愛護。無所不至。頻遣傔裨。備給棺板。無異常居之至親。其心所在。誠不可測。諸賊之跳梁。實是永綬寬假之致。倘使國法如是。則竄逐豈爲勘罪之科。堤坊豈爲嚴懲之道。臣謂濟州牧罪人大燮。金甲島罪人永綬。亟令王府。拿來嚴囚。待用刑設鞫嚴覈。依律處斷。斷不可已也。臣無任瞻天望雲屛營祈懇之至。答曰。省疏具悉。所陳已悉諭矣。
정조 5년
正言徐郁修疏曰。伏以。臣之濫叨臺職。亦非一再遭矣。才疎識淺。曾不能出一言論一事。以效一日之責。及夫春間之待罪憲職也。隨行逐隊。不善同旋。至承匪怒之飭敎。至今追思。惶汗浹背。不意日前柏府除旨。遽下於病伏松楸之日。旋蒙恩遞。薇垣新命。又荷於病母歸護之際。繼而召牌儼臨。自顧蔑效之地。何敢爲冒進之計。而況今目下情理。尤有所萬萬切急者。臣之偏母。今年已過八耋。自少素多疾病。到老轉益沈痼。委頓床席。已有年所。緣臣不肖。拙於契活。攝養每失其方。劇歇亦患無常。數日以來。重觸霜風。越添毒感。泄痢交作。食飮全却。澌綴之眞元。殆無餘地。昏仆之神精。愈甚一日。急報踵至。顚倒來視。則危形敗症。實有頃刻難支之慮。臣方左右扶將。晝夜焦遑。心神靡定。涕泣度日。以此情勢。豈可暫捨而供職也哉。玆敢疾聲哀籲於孝理之下。伏乞天地父母。諒臣懇迫之私。特許鐫削之恩。以便救護。仍治臣瀆擾之罪。以肅朝綱。千萬幸甚。臣於請急之章。不宜贅及他說。而懲討義重。忠憤自激。玆敢附陳。惟殿下少垂察焉。嗚呼。人臣之罪。莫大於亂逆。而懲討之法。莫嚴於春秋。春秋之作。聖人所以誅僭賊於當時。懼亂賊於方來者也。人君之御世而出治者。捨是法。奚由哉。夫何近年以來。亂逆層生。而懲討太忽。至如鄭妻龜柱之元惡大憝。而前後三司之臣。沫血而請討者。聲幾渴矣。舌幾弊矣。一年二年。今幾年矣。上下悠泛。姑息爲事。上之所以賜批者。不過已諭而止。下之所以仰請者。殆近塞責而退。春秋之法。其將不行於今世。而亂逆之魁。一任其偃息自在耶。臣竊爲之腐心而痛骨也。臣謂亟允三司之請。少洩神人之憤焉。噫嘻痛矣。德相之罪。可勝誅哉。始以相福之私人。濫竊儒者之虛名。終作國榮之死黨。不思聖恩之圖報。識者之寒心。固已久矣。唾詈之聲。旣溢於一世。亂逆之跡。至露於四字。嗜利無厭則忍忘其家國。甘心樂禍則不知有君父。腸肚潛連。而不但爲逆豎之鷹犬。聲氣相通。而隱然作兇徒之窩窟。凶箚旣出之後。爵秩自如。懲討方嚴之時。顯戮猶靳。王章未伸。而亂賊無懼。根柢未拔。而枝榦滋蔓。至於今番湖西之變怪而極矣。凶如德相而謂之以丈席。逆如德相而稱之以別號。不思共誅之義。而視之若有冤。罔念必討之罪。而議之以伸辨。噫。彼人心之陷溺。倫彝之斁塞。胡至此極。究厥所由。則玆豈非治逆之典。失之太寬。而當施之律。迄今不斷而然耶。收孥之律。前旣失於國榮。肆市之典。今又緩於德相。則如是而尙何望人心之底正。亂逆之知懼也哉。其姪煥億。稟性妖邪。行已閃倏。紹介私逕。蝨附妖賊之門。慫慂暗地。鴟張乃叔之勢。凶疏之發。傳自袖中。則論其負犯。實與德相。一而二。二而一者也。臣謂物故罪人國榮。亟允孥籍之請。安置罪人德相。亟令王府。拿來設鞫。快正典刑。煥億及湖營時囚諸逆。亦令拿鞫得情。竝施當律。斷不可已也。臣無任屛營祈懇之至。答曰。省疏具悉。所陳已悉諭矣。